[{"text_idx": "#000000", "text": "Enillwyr Gwobrau Tir na n-Og 2023"}, {"text_idx": "#000001", "text": "Dathlu pa mor unigryw yw bob plentyn a\u2019r pwysigrwydd o dderbyn yr hyn sy\u2019n eich gwneud chi\u2019n rhyfeddol oedd thema\u0302u\u2019r llyfrau ddaeth i\u2019r brig yng Ngwobrau Tir na n-Og 2023. Cyhoeddwyd enwau enillwyr y Gwobrau Cymraeg yn Eisteddfod yr Urdd, Sir Gaerfyrddin ar ddydd Iau, 1 Mehefin 2023 a\u2019r Wobr Saesneg ar raglen The Review Show ar Radio Wales ar nos Wener, 2 Mehefin 2023."}, {"text_idx": "#000003", "text": "Dwi Eisiau bod yn Ddeinosor gan Luned Aaron a Huw Aaron (Atebol 2022) oedd yn fuddugol yn y categori Cymraeg oedran cynradd 2023. Dyma lyfr stori-a-llun sy\u2019n llawn direidi a dychymyg. Mae\u2019r prif gymeriad eisiau bod yn ddeinosor, neu\u2019n \u201crobot, roced, crocodeil neu ddraig\u201d \u2013 i enwi dim ond rhai pethau ar ei restr! Yn hytrach na gweld y gwahaniaethau rhyngddo ef a\u2019r creaduriaid eraill yn y llyfr, mae\u2019n dod i sylweddoli ei fod yn unigryw yn ei ffordd ei hun \u2013 a does neb yn debyg iddo. A dyma, wrth gwrs, beth sy\u2019n ei wneud yn arbennig. Mae hwn yn llyfr modern, doniol a lliwgar iawn sy\u2019n trafod neges bwysig \u2013 rwyt ti\u2019n ddigon da fel ag yr wyt ti"}, {"text_idx": "#000004", "text": "Enillydd y categori Cymraeg uwchradd yn 2023 oedd Manawydan Jones: Y Pair Dadeni gan Alun Davies (Y Lolfa 2022). Gan gychwyn gyda darganfod corff marw, mae darllenwyr yn sylweddoli\u2019n fuan iawn bod y llyfr hwn yn un llawn dirgelwch. Yna, rydym yn cwrdd a\u0302 bachgen ifanc o\u2019r enw Manawydan Jones sy\u2019n wahanol i\u2019r plant eraill mae\u2019n eu hadnabod yn yr ysgol \u2013 ond dydy hynny ddim yn beth drwg. Dyna beth sy\u2019n ei wneud e\u2019n arbennig \u2013 yn ogystal a\u0302\u2019r ffaith ei fod yn perthyn i Manawydan fab Lly\u0302r o\u2019r Mabinogi. A\u2019r sylweddoliad hwn yw dechrau\u2019r antur gyffrous."}, {"text_idx": "#000005", "text": "Ond nid llyfr antur ffantasi\u0308ol yn unig yw Manawydan Jones \u2013 mae hi hefyd yn stori deimladwy am deulu, cyfeillgarwch, hunaniaeth a pherthyn. Mae\u2019n cyflwyno cymeriadau dewr, cryf a chofiadwy sy\u2019n pwysleisio\u2019r neges bwysig o \u2018ddilyn eich llwybr eich hun\u2019. Dyma nofel gyffrous sy\u2019n croesi\u2019r ffin rhwng y byd go iawn a\u2019r byd hudol: dehongliad modern a ffres o hen chwedlau\u2019r Mabinogi sy\u2019n eu cyflwyno i genhedlaeth newydd o ddarllenwyr."}, {"text_idx": "#000006", "text": "The Drowned Woods gan Emily Lloyd-Jones (Hodden & Stoughton, 2022) \u2013 stori ffantasi llawn cyffro, wedi ei gosod mewn cyfnod pan oedd teyrnasoedd Cymru yn gyforiog o hud a lledrith a gwrthdaro \u2013 ddaeth i\u2019r brig yng nghategori Saesneg Gwobrau Tir na n-Og 2023 ar gyfer llenyddiaeth plant a phobl ifanc."}, {"text_idx": "#000007", "text": "Eleni, cyflwynodd Cyngor Llyfrau Cymru elfen newydd i\u2019r gwobrau, sef Dewis y Darllenwyr \u2013 tlws arbennig sy\u2019n cael ei ddyfarnu gan blant a phobl ifanc sy\u2019n cymryd rhan yng Nghynllun Cysgodi Tir na n-Og. Yr enillwyr yn y tri chategori oedd:"}]